Osaka wil verering opsy skuif | Netwerk24
Osaka wil verering opsy skuif
08 September 2018 06:00
Dit word dikwels gesê jy moet nooit jou helde ontmoet nie.
Saterdag wag ’n veel meer intimiderende taak op die 20-jarige Naomi Osaka: Sy spéél teen haar held in die eindstryd van die Amerikaanse Ope-tennistoernooi op Flushing Meadows in New York.
Naomi Osaka in aksie in die Amerikaanse Ope. Foto: Getty Images
Naomi Osaka glimlag breed tydens die Amerikaanse Ope. Foto: Getty Images
Osaka het verlede jaar se naaswenner, Madison Keys, met 6-2, 6-4 in die halfeindstryd verslaan om haar afspraak met Williams te bespreek, iemand wat sy al vanaf kindsbeen op televisie dopgehou en bewonder het.
Op die vraag of sy ’n boodskap vir haar held het voor die eindstryd, het Osaka gesê: “Serena, ek is lief vir jou.”
Osaka, die eerste vrou van Japan om ’n Grand Slam-eindstryd te haal, het gesê sy gaan egter daarop fokus om die legende van die speler te skei.
“Dit voel so half onwerklik. Selfs as ’n kind het ek daarvan gedroom dat ek teen Serena kan speel in die eindstryd van ’n Grand Slam-toernooi,” sê sy.
Ek moet nie aan Serena dink as my held nie, maar net as nog ’n teenstander.
“Ek voel dat hoewel ek die oomblik moet geniet om nou daardie kans te kry, moet ek eintlik daaraan dink as net nog ’n wedstryd. Ek moet nie aan Serena dink as my held nie, maar net as nog ’n teenstander.”
Sy het nog net een keer teen Williams gespeel en haar in Maart vanjaar in die Miami Ope met 6-3, 6-2 geklop. Dit was ’n ervaring waaruit sy hope selfvertroue kan put.
Tog erken sy hierdie wedstryd in die eindstryd gaan heelwat ander uitdagings bied.
“Toe het ek vroeg in die toernooi teen haar gespeel. Die omstandighede was heeltemal anders en haar spelpeil is nou baie beter. Tog was dit ’n goeie ervaring vir my.”
Geskiedenis wink vir die veteraan Serena Williams. Sy pak Japan se Naomi Osaka in die eindstryd van die Amerikaanse Ope. Foto: AP
Serena Williams hoop om vandag haar 24ste Grand Slam-enkelspeltitel te verower en so Margaret Court se rekord te ewenaar. Foto: USA Today Sports
Williams het haar halfeindstryd teen Anastasija Sevastova van Letland met 6-3, 6-0 in net 66 minute gewen en is nou een oorwinning weg van haar 24ste Grand Slam-titel.
’n Sege in die eindstryd sal aan die 36-jarige Williams ’n sewende Amerikaanse Ope-titel besorg, waarmee sy dan die rekord wat sy nou met Chris Evert deel, sal verbeter.
“Dit is merkwaardig, ek sou dit nooit kon voorspel nie. Ek het emosioneel geraak, want verlede jaar hierdie tyd was ek besig om vir my lewe te veg in die hospitaal met die geboorte van my baba,” vertel Williams.
“Ek het my derde operasie ondergaan. Om uit daardie hospitaalbed te kon kom, waar ek nie eens kon beweeg nie en nou reeds weer in twee Grand Slam-eindstryde te kon wees, is merkwaardig.
“Vir my is dit nog maar die begin. Ek is steeds nie waar ek wil wees nie, maar ek beweeg in die regte rigting.”
In die Wimbledon-eindstryd het Angelique Kerber haar daarvan weerhou om Margaret Court se rekord van 24 Grand Slam-titels te ewenaar.
“Ek voel daar is steeds groei in my spel en hoewel ek nie jonk is nie, glo ek wag daar steeds ’n blink toekoms op my.” – Reuters
TV: 22:00 (SA tyd, SS 6).
Meer oor: Eindstryd | Serena Williams | Naomi Osaka | Amerikaanse Ope